বাইশ গজে ব্যাট হাতে নামলেই শিরোনামে থাকেন বিরাট। ডিসেম্বরে বিয়ে করার পর থেকেই বাইশ গজের বাইরেও ‘খবর’-এ তিনি। ‘দোসর’ অনুষ্কা শর্মা।
এবার অনুষ্কাকে উদ্দেশ্য করে বিরাটের ইনস্টাগ্রাম পোস্ট ঝড় তুলে দিল সোশ্যাল নেটওয়ার্কিং সাইটে। কী ছিল সেই ইনস্টা-পোস্টে? মঙ্গলবার দুপুরে বিরাটের পোস্ট করা ছবিতে দেখা যাচ্ছে, প্রেমিক-যুগল পরস্পর আলিঙ্গনাবদ্ধ অবস্থায়। ব্যাকগ্রাউন্ডের দেওয়ালে দেখা যাচ্ছে অন্য এক কাপলের গ্রাফিত্তি চুম্বনরত অবস্থায়।
নিউ ইয়র্কের টাইমস স্কোয়্যারে ‘দ্য কিস’ বিশ্বের বিখ্যাত গ্রাফিত্তিগুলোর মধ্যে অন্যতম। মার্কিন নাবিক ও নার্সের যে চুম্বনের দৃশ্য অমরত্ব লাভ করেছে ‘দ্য কিস’ ছবিতে! সেই ছবিকে সাক্ষী রেখেই বিরাট-অনুষ্কার মায়াবী দৃশ্য!
কোনও সন্দেহ নেই, সামনের যুগল বিরাট-অনুষ্কাই! যদিও তাঁদের মুখ স্পষ্ট নয়। এই ছবি পোস্ট করেই বিরাটের ক্যাপশন, ‘‘আমার এক এবং একমাত্র...’’ ক্যাপশনের শেষে রয়েছে লভ সাইন!
দক্ষিণ আফ্রিকা সফরে বিরাটের ব্যাট ঝলসে উঠতেই ওয়ান ডে-তে ঐতিহাসিক জয় এসেছে। টি টোয়েন্টি সিরিজের প্রথম ম্যাচেও ভারত দুরমুশ করেছে প্রোটিয়া ব্রিগেডকে।
শেষবার বিরাট-অনুষ্কাকে দেখা গিয়েছিল সেলফি-তে। হনিমুনের পরে। বর্তমানে দুই তারকা নিজেদের পেশাদারি জগতে ব্যস্ত! এর মধ্যে পেরিয়ে গিয়েছে ভ্যালেন্টাইন্স সপ্তাহ। হাজার হাজার মাইল পেরিয়ে বিরাট নিজের সোশ্যাল মিডিয়া অ্যাকাউন্টে এই ছবি পোস্ট করে আসলে ছুঁয়ে ফেললেন নতুন বউয়ের সলজ্জ ঠোঁট! প্রকাশ্যেই! ‘বিদ্রোহ আর প্রেমের দিব্যি’, কখন ‘ঠোঁটে ঠোঁট রেখে ব্যারিকেড’ গড়ে ফেলেছেন বিরাট, আসলে তিনি-ও যে জানেন না!
 



 

My one and only! ♥️😇♥️
A post shared by  Virat Kohli (@virat.kohli) on Feb 20, 2018 at 12:14am PST